Det var i strid med reglerne, da Liberal Alliance i 2015 brugte EU-støttekroner på arrangementer ved Folkemødet på Bornholm. Både LA og Konservative betaler nu penge tilbage

Da Liberal Alliance sidste år afholdt et debatarrangement om bord på partiets båd i Allinge Havn under Folkemødet, var det finansieret af EU-midler, som partiet nu skal betale tilbage.

Det skriver Berlingske, der gennem en aktindsigt har fundet frem til beløbets størrelse.

I alt skal Liberal Alliance tilbagebetale 60.000 kroner, som partiet brugte i strid med reglerne, fordi pengene, som kom fra EU, var øremærket som oplysningsmidler. Reglerne for brugen af støttekroner har partiet brudt, fordi emnerne 'Licens' og 'Public Service' var på programmet - alt imens EU-politik ikke blev nævnt med et ord.

- Vi har ganske enkelt forholdt os til, hvad indholdet af aktiviteterne har været, og om det stemmer overens med formålet om, at det skal fremme debat og oplysning om Europa. Og i disse to eksempler har vi altså vurderet, at indholdet ikke har levet op til formålet – eller til det, partierne på forhånd ansøgte om, siger formanden for nævnet, Anne-Marie Meldgaard (S) til Berlingske.

Utilstedeligt

Udover arrangementet på båden, skal Liberal Alliance også betale penge tilbage for to øvrige arrangementer på Folkemødet samme sommer.

Ombord på partiets båd stod dengang debatlystne deltagere som blandt andre medieordfører Mette Bock (LA), tv-vært Peter Falktoft, og DR-chef Ulrik Haagerup.

Hos Liberal Alliance erkender man, at pengene er brugt forkert. Partiet oplyser til Berlingske, at der er tale om en fejl.

- Vi lægger os fladt ned. Det er helt uacceptabelt og utilstedeligt, det der er sket, skriver landsformand Leif Mikkelsen i en mail til avisen, hvor han tilføjer:

- Det er sket uden vores vidende, og derfor har den ansvarlige medarbejder modtaget en skriftlig advarsel og er blevet flyttet fra ansvarsområdet.

Konservative betaler også tilbage

Også Det Konservative Folkeparti skal betale støtte tilbage. Partiet har brugt 27.000 kroner på 'planlægning og ansøgninger', samt 'løbende korrespondance og opfølgning, ifølge Berlingskes indsigt i dokumenterne.

Også her lægger Anne-Marie Melgaard, der fører opsyn med støttekronernes formål, vægt på, at udgifterne ikke har haft noget med EU at gøre:

- Der er tale om helt almindelig driftsudgifter, og det tæller altså ikke som oplysende eller debatskabende EU-indhold, siger hun til Berlingske.